Assalamualaikum
Wr.Wb
Mako dibari
ampun lah sayo dek panghulu nan gadang basa batuah,sayo nan indak ka manyabuik
namo, balarang bapantang manyabuik gala.
Dek panghulu
banyak nan batuah, rang gadang banyak nan sati, tuanku banyak nan kiramaik,sati
nan bukan kapalang, bak manantang mato hari, bak manapiak mato podang, kok
ditantang mato buto,kok disabuik lidah kolu, patah lidah bakeh alah, patah
galah biduak tatumbuak, kurang dayuang sampan tak laju.
Sambah jo
salam tak babateh,salam takzim bahinggo,nan salirik bandua ditapi,salanggam
bandua ditangah, dari paserek kapaseban, lintabuang disalimbaka, dipiriak jo
ampu kaki dipusa jo tapak tangan, dari ujuang lalu kapangka,dari tangah lalu
katapi lalu menjerok kahilaman.
Halaman carano basa, nan barumpuik
saijambaiyani, batu basusun kuliliang nyo, tampek pandeka main podang, tampek
nan mudo main catuah, pudiang ameh balik batimba, pudiang hitam tiok suduik,
linjuang solo manyolo, limau manih sandaran alu, kamuniang pawutan kudo,
cubadak buaiyan baruak, tawa nan ampek manyudahi, sajuak anggoto katujuahnyo.
Allah ta’ala
kayo sungguh, Rasul Nabi Muhammad , pangghulu dek kito sakalian alam, dek
kudorat nan kuaso irodat nan bakahandak, datang garak dari Allah turun nan dari
awang gumawang, bagarak tubuah karano nyawo, bagarak nyawo dek hati, tagarak
hati dek niniak kito, mambuek adat mangarang undang, undang luak dengan rantau,
luak dibari bapanghulu, rantau diagiah nan barajo.
Didirikan rajo jo urang gadang,
ibarat nyawo dengan badan umpamo api dengan asok itulah karih timbalan padang.
Diangkek
basa jo panghulu syarikat warih mandirikan nan sapayuang sapatagak, nan
salingkuang cupak adat, nan saulu samuaro saranji sakaturunan.
Kamanjadi payuang
panji marawa basa, bak umpamo kayu gadang ditangah koto, ureknyo tampak baselo,
batangnyo tampek basanda, daun tampek bataduah kahujanan, bakeh balinduang
kapanasan, dahan tampek bagantuang, gantuangan adat ampek rupo.
Partamo suri
jo tauladan, kaduo ukua dengan jangko, katigo barih jo balabeh, kaampek cupak
dengan gantang.
Cupak itu
duo parkaro, partamo cupak usali, kaduo cupak buatan, adopun cupak usali nan
sakundi-kundio, nan sapatiang tali bajak, ameh jo perak masuak puro, nan gabok
duo baleh taieh, dikikiah barabi basi,dibasuah barabi aia, dianjak indak mati,
dibubuik indak layua.
Nan kaduo
cupak buatan, nan batapuang kapua jo sadah, baracik pinang jo gambia, sasuai
mako takanak saukua mako manjadi, pacik arek ganggaman taguah, lahia bathin
ujuik nyo satu.
Basyariat ba
hakikat, titiak nyato paham mamanjek kato salalu baumpamo barundiang banyak
bakiasan, dalam kulik pandanglah isi, di nan lahia batin tabayang, paham
babisiak dalam batin, budi manunggu di ulemu.
-
Diliek
dipandang roman
-
Disilau
dipandang rupi
-
Sarek
panghulu jo pakaian
-
Martabat
nan anam didalamnyo
Partamo
badeta panjang bakatuak, bayangan isi dalam kulik, panjang tak dapek kito ukua,
leba tak bisa kito bilai, salilik lingakran kaniang, ikek satuang jo kapalo,
tiok katuak baundang-undang, tiok liko
aka manjala, dalam karuik budi marangkak, walau nan lahia tampak dek mato, nan
batin tasimpan dalam itu.
Kaduo babaju
hitam gadang langan, sibak batanti baliak batimba, mangilek mangalimantang, nan
babalah hinggo dado, tandonyo baalam leba bumi nyo lapang, gunuang tak runtuah
karano kabuik, lawik tak karuah karano ikan, pahik manih pandai maluluah, rang
gadang martabatnyo saba, batimbun dandam jo sangketo, jo lapang hati
mandamaikan.
Katigo
sarawa hitam gadang kaki, kapanampuah jalan nan pasa, kapanuruik aluah nan
luruih, langkah salasai baukuran, adat jo syarak mambatasi, tanah kudoran di
nan hitam paham hakikat tahan topo, nak kokoh paham dikunci I tikad pantang
bakisa, santuang paham pandapek budi, dibudi haluih batamunyo.
Kaampek
serong sabidang sabateh lutuik, patuik senteang tak buliah dalam, patuik dalam
tak buliah senteang, karajo hati kasadonyo, nak mulia tapati janji, walau bak
mano maro malintang, baguluang ombak kiri jo kanan, namun ikarah tatap dihuni,
tibo dijanji bajalang juo.
Kalimo
batungkek kayu bodi ujuang tanduak kapalo perak, kapanungkek adat jo pusako,
barih tatagak nak jan condong, kok condong nak jan kamari rabah, gantang tagak
jo lanjuangan, sumpik nan badiri jo isinyo, sako nak tatap jo inggaran, nak
badiri adat jo limbago.
Nan ka anam
bakarih sikati muno, sisampiang jo cawek katampeknyo, tasisiak condong kakida,
dikesong mako dicabuik, bengkoknyo allahurabbi, tapi luruih makanan banang
bantuak dimakan siku-siku, runciang tak rago dek barawik, tajam tak rago dek
baasah, kokoh tak rago dek ambalau, kok guyah bapantang tangga.
Tapi
samantangpun baitu ingek sabalum kanai malantai sabalum luluih, mamagang ulu
kok tak pandai, saluki jo simpai kok baganggang, puntiang tangga mato tabuang,
ulu diratak dek ambalau, hilang amanat runtuah lah sako.
Alamat
kadimakan biso kawi, sanan lakek sumpa satia niniak moyang, kaateh indak
bapucuak kabawah indak baurek, ditangah dilariek kumbang, nan bak karakok
diateh batu, hiduik sagan mati tak namuah, apo gunonyo hiduik kito.
Manyurek
ateh pintu, mangarang ditapak tangan malompek nak basitumpu mancancang nak
balandasan
Di Datuak tibonyo panyambahan.
Nan kajadi
buah baba dek ambo tu kini, lah taniat dalam hati, talinteh di angan-angan, bak
papatah kato adat patitih cupak jo gantang
Ramo ramo
sikumbang janti katik endah pulang bakudo patah tumbuah hilang baganti, sako
nak dipakai dek nan mudo
Nak
mamkaikan baju nan talipek, kapai tampek batanyo,kapulang bakeh babarito,
hutang kamambayia piutang ka manarimokan, iyo nak malewakan gala , nak izin
dari DT… sarato isi jamu kami, sakian panyombahan pado Datuak.
Note :
Selesai malewakan gala dan nama orang
yang diangkat,lalu disampaikan alua pasambahan di bawah ini…..
Angku
Datuak…. Bakek angku kato sapatah, nan kajadi buah bana dek ambo tu kini iyo
bak pituah Datuak juo:
Anak itiak
anak angso,bari makan dalam banda, kok ketek himbaukan namo, gadang alah
dilewakan gala.
Kok tumbuah
disalah mintak disapo, kok sasek mintak ditaguah, nak dibawo salarang
sapantangan, nak dihimbaukan dipasa nan rami dilabuah nan golong, hanyo itu
samabah pado Datuak….
bug_Latn jav_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn knc_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn min_Latn min_Latn tsn_Latn min_Latn min_Latn min_Latn unk min_Latn min_Latn unk umb_Latn grn_Latn unk bug_Latn min_Latn unk bjn_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn sun_Latn min_Latn min_Latn min_Latn zsm_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn grn_Latn min_Latn min_Latn taq_Latn min_Latn min_Latn min_Latn vec_Latn ind_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn